ก.ล.ต.เปิดเฮียริ่งเกณฑ์กำกับ “ธุรกิจที่ปรึกษา-ผู้จัดการเงินทุนสินทรัพย์ดิจิทัล”
ก.ล.ต.เปิดเฮียริ่งเกณฑ์ "ธุรกิจที่ปรึกษา-ผู้จัดการเงินทุนสินทรัพย์ดิจิทัล" มาตรฐานเทียบเทรดฟิวเจอร์ส
ก.ล.ต.เปิดเฮียริ่งเกณฑ์ "ธุรกิจที่ปรึกษา-ผู้จัดการเงินทุนสินทรัพย์ดิจิทัล" มาตรฐานเทียบเทรดฟิวเจอร์ส
18 ต.ค. 2562

ผู้สื่อข่าวรายงานว่า ตามที่สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ได้เปิดรับฟังความคิดเห็นเกี่ยวกับการประกาศให้ “ธุรกิจที่ปรึกษาสินทรัพย์ดิจิทัล” และ “ผู้จัดการเงินทุนสินทรัพย์ดิจิทัล” เป็นธุรกิจสินทรัพย์ดิจิทัลประเภทใหม่เพิ่มเติมไปแล้ว เมื่อวันที่ 8 กรกฎาคม 2562 ถึง 20 สิงหาคม 2562 นั้น ในครั้งนี้ ก.ล.ต. จึงได้กำหนดหลักเกณฑ์การประกอบธุรกิจที่เกี่ยวข้องเพื่อรองรับผู้ที่จะมาขอรับใบอนุญาตดังกล่าว เช่น มาตรฐานการประกอบธุรกิจและระบบงานต่าง ๆ การกำหนดลักษณะธุรกรรมที่ได้รับการยกเว้นจากนิยามของการเป็นที่ปรึกษาและผู้จัดการเงินทุนสินทรัพย์ดิจิทัล
อีกทั้งการกำหนดให้ผู้จัดการเงินทุนสินทรัพย์ดิจิทัลต้องมีกระบวนการในการคัดเลือกบุคคลภายนอกเป็นผู้ดำเนินการในการรับฝากทรัพย์สินของลูกค้า เพื่อให้ประชาชนได้รับบริการที่ได้มาตรฐาน และผู้ประกอบธุรกิจอยู่ภายใต้การกำกับดูแลอย่างเหมาะสม โดยเทียบเคียงกับการกำกับดูแลธุรกิจหลักทรัพย์และสัญญาซื้อขายล่วงหน้า
นอกจากนี้ ก.ล.ต. ยังได้กำหนดหลักการกำกับดูแลเพิ่มเติมสำหรับผู้ประกอบธุรกิจสินทรัพย์ดิจิทัลทุกประเภท ในเรื่องการประกอบธุรกิจในฐานะผู้มีวิชาชีพ เช่น การให้บริการแก่ลูกค้าด้วยความซื่อสัตย์สุจริต มีคุณภาพ และปฏิบัติต่อลูกค้าอย่างเป็นธรรมและเท่าเทียมกัน พร้อมกันนี้ยังกำหนดหลักเกณฑ์ในกรณีที่ผู้ประกอบธุรกิจสินทรัพย์ดิจิทัลจะมอบหมายให้บุคคลอื่นเป็นผู้รับดำเนินการในงานที่เกี่ยวข้องกับการประกอบธุรกิจ (outsource) ให้ต้องดำเนินการตามประกาศด้านธุรกิจหลักทรัพย์โดยอนุโลม
ทั้งนี้ ก.ล.ต. ได้เผยแพร่เอกสารรับฟังความคิดเห็นในเรื่องดังกล่าวไว้ที่เว็บไซต์ ก.ล.ต. https://www.sec.or.th/TH/Pages/PB_Detail.aspx?SECID=578 ผู้เกี่ยวข้องและผู้ที่สนใจสามารถแสดงความคิดเห็นได้ที่เว็บไซต์ หรือโทรสาร 02-033-9712, 02-033-4639, 02-033-9700, 02-263-6071 หรือ 02-263-6221 หรือทาง e-mail: [email protected], [email protected], [email protected], [email protected] หรือ [email protected] จนถึงวันที่ 16 พฤศจิกายน 2562